
Jardunaldi bi izango dira ARKABIAn, urriaren 6an eta 15ean
 
Vital Fundazioaren Berdintasun zikloak lau emakumezko erreferente bilduko ditu, kirolaz haratago, berdintasunari buruz hitz egiteko

• Gorputz-aniztasuna, inklusioa, emakumeen lidergoa eta osasun mentala lantzea ahalbidetzen duten historien protagonista dira Paula Leitón, Begoña Alday, Loida Zabala eta Edurne Pasaban 

• Gonbidapenak gaurtik aurrera jaso daitezke www.fundacionvital.eus webgunean 

Vitoria-Gasteiz, 2026ko irailak 7.- Uda ostean itzuliko da Vital Fundazioaren Berdintasun Zikloa, eta kirol arloko emakumezko erreferenteetan oinarritutako proposamena dakar. Jardunaldi bitan, urriaren 6an eta 15ean, ibilbideak, esperientziak eta balioak ikusaraztea izango da helburua, baita kirolean nahiz gizartean, oro har, dagoen aukera berdintasunari buruzko hausnarketa sustatzea ere. Hitzordu biak hasiko dira 19:30ean, ARKABIAn, Vital Fundazioaren kulturgunean, Ruth Brito triatloiko munduko txapeldunak dinamizatuta. Sarrera doakoa da, baina beharrezkoa da gonbidapena jasotzea www.arkabia.eus webgunean edo Vital Fundazioaren kulturgune berriaren egoitzan, Posta kalea 13-15.

Paula Leitón, Edurne Pasaban, Loida Zabala eta Begoña Alday izango dira mahai-inguru hauetako protagonistak: waterpoloko txapeldun olinpiko bat, zortzimilakoetan historia egin zuen alpinista bat, haltera paralinpiko bat eta ultra iraupeneko kirolari bat; beren dominak eta errekorrak baino askoz gehiago dute elkarren antzeko. Kiroletik haratago doazen gaiei buruz hausnartzeko aukera ematen dute euren historiek: nork betetzen dituen espazio jakin batzuk, zein gorputz jotzen diren baliozkotzat, emakumeek zer oztopo aurkitzen dituzten eremu jakin batzuetara sartzeko, erreferenteak nola eraikitzen diren eta arrakasta zenbateraino bizi daitekeen zaurgarritasunarekin eta osasun mentalarekin batera.

Lehenengo jardunaldian, urriaren 6an, Paula Leiton eta Begoña Alday elkartuko dira, emakume bi horien ibilbideek berdintasunaz ikuspegi oso desberdinetatik hitz egiteko aukera ematen baitute. Leiton (Bartzelona, 2000), waterpoloko txapeldun olinpikoa Parisen 2024an eta txapeldunordea Tokion 2020an, ahots garrantzitsu bihurtu da emakumeen gorputzari buruzko estereotipoak zalantzan jartzeko orduan. Urre olinpikoa eskuratu ondoren, sare sozialetan bere fisikoari buruzko iruzkin ugari jaso zituen. Esperientzia hori ezkutatu beharrean, autoestimuaz, gorputz-aniztasunaz eta indarkeria estetikoaz hitz egiteko aukera bihurtzea erabaki zuen, baita maila gorenean kirola egiteko gorputz baliodun bakarra ez dagoela ulertzeko beharraz hitz egiteko aukera ere.
 
Zikloan izango duen parte-hartzeak, gainera, berdintasunarekin lotutako beste gai bati heltzeko aukera ere emango du: emakumezkoen kirolaren egoera gizonezkoen kirolaren aldean. Leitonek berak adierazi duenez, munduko elitean lehiatu arren, kirol arrakastak ez dakar nahitaez ordain ekonomiko bera, eta emakumeen waterpoloa oraindik benetako parekatze baterantz ari da egiten aurrera. 

Berarekin batera izango da Begoña Alday (Vitoria-Gasteiz, 1996) ingeniaria, Merkataritza Itsasketako kapitaina, militar ohia eta muturreko erresistentziako kirolaria. Bere ibilbidea, berez, tradizionalki gizonentzat gordeta edo gizonezkoei lotuta egon diren espazioei buruzko hausnarketa da. Aldayk oso ingurune profesional maskulinizatuetan egin du lan, espedizio baten buru izan da Antartikan, eta 6633 Arctic Ultra proba osatu zuen lehenengo emakume espainiarra izan zen. Munduko ultra iraupeneko proba zorrotzenetakoa da, eta prestakuntza fisiko izugarria eskatzen du, baina baita aparteko sendotasun mentala ere, isolamendua, zero azpiko tenperaturak eta higadura psikologikoa jasateko.

Bere mezua kirol arloko gaitasunak gainditzetik haratago doa. Bere egungo proiektuak, Ironhuman deritzo eta erronka aitzindaria da, ur izoztuetan igeri egitea, txirrindularitza eta baldintza polarretan maratoia uztartzen ditu, eta entrenatzeaz gain, plangintza eta finantzaketa ere bera ari da kudeatzen. Proiektu horrek, hain zuzen ere, zalantzan jarri ditu diziplina mota horietan dauden genero mugak. Izena bera probokatzeko sortua da, Iron Man kontzeptuaren aurrean, eta honako galdera planteatu du: zergatik daude kirol erronka handiak maskulinoarekin sinbolikoki hain lotuta? Aldayk prestakuntza mentalaren, erresilientziaren eta autokonfiantzaren garrantzia nabarmenduko ditu, eta Merkataritza Nabigazioan sartzean aurkitu zituen oztopoak ere azalduko ditu, horietako asko sotilak, emakumeen presentziak minoritarioa izaten jarraitzen baitu alor horretan. 

Bigarren jardunaldian, urriaren 15ean, Loida Zabala eta Edurne Pasaban izango dira protagonista, berdintasunaren funtsezko beste alderdi batzuk eztabaidan sartzeko aukera emango duten kirolari bi: inklusioa, desgaitasuna eta osasun mentala. Loida Zabalak (Losar de la Vera, 1987), powerlifting-aren nazioarteko erreferenteak, lau Joko Paralinpikotan hartu du parte (Pekin 2008, Londres 2012, Rio 2016 eta Tokio 2020), eta Joko batzuetan diziplina horretan lehiatu den Espainiako lehenengo emakumea izan da. 11 urte zituela hanketako mugikortasuna galdu zuen zeharkako mielitisaren ondorioz, eta bere kirol ibilbidea desgaitasuna duten beste pertsona batzuei bidea irekitzeko tresna bihurtu du. Bere esperientziak bultzatuta, Paraplegikoen Toledoko Ospitale Nazionalari lotutako Loida Zabala Fundazioa sortu zuen, berak bizi izan duen antzeko egoeran dauden pertsonei orientazioa eman eta kirolerako sarbidea errazteko. 

Berdintasunarekin duen konpromisoa lehiaketara ere eraman du. 2022an, adibidez, Espainiako Txapelketan baimendutako gutxienekoa baino ez altxatzea erabaki zuen, gizonen eta emakumeen arteko puntu parekatzea aldarrikatzeko, eta protesta horri esker, eskatzen ari zen berdintasun hori lortu zen. 

Aurtengo martxoan nazioarteko podiumera igo ondoren iritsiko da Zabala hitzordu honetara, Tiflisen Europako txapeldunorde izatea lortu ondoren. Espainiako errekor berria ezarri zuen bertan, 73 kiloko kategorian. Bere kirol-ibilbidea aktibismoaren, inklusioaren eta emakumeentzako eta desgaitasuna duten pertsonentzako aukeren defentsaren dimentsioarekin lotuta doa. 

Edurne Pasabanek (Tolosa, 1973), berriz, arrakastaren alde ez hain ikusgarriari buruzko hausnarketa bereziki garrantzitsua ekarriko du topaketa honetara. Hamalau zortzimilakoen gailurretara heltzea lortu zuen munduko lehenengo emakumea izan zen. Pasabanek kirol ibilbide aparta eraiki zuen bederatzi urtetan Himalaiara egin zituen espedizioetan, baina bere historiak zaurgarritasunaz, presioaz eta osasun mentalaz ere hitz egiten du. 31 urte zituela, depresio handia izan zuen, eta birritan saiatu zen bere buruaz beste egiten. Gerora, esperientzia horri buruz hitz egin du publikoki. 

Hain zuzen ere horregatik, bere testigantzak oraindik oso errotuta dagoen ideia bat desmuntatzea ahalbidetzen du: gailurrera iristeak nahitaez ondo izatea esan nahi duela. Bere esperientziak erakusten duenez, errendimendu handiak zailtasun emozionalak ere baditu, eta osasun mentalaz hitz egitea, laguntza eskatzea eta norberaren zaurgarritasuna aitortzea ere erreferenteen eraikuntzaren parte direla. Ausardia emozionalaren adibidea da, osasun mentala zaintzea gailurrera iristea bezain garrantzitsua dela erakusten baitu.

Hitzordu bietan, Ruth Britok (Lanzarote, 1980) egingo du dinamizatzaile lana. Distantzia luzeko triatloiko munduko txapelduna izan da, baita distantzia ertaineko Espainiako txapelduna ere. Urte askoan maila gorenean lehiatu ondoren, proiektu propioa jarri zuen abian, emakume eta gazteei bereziki zuzendua, triatloira hurbiltzeko, haien progresioa zaintzeko eta elkarren laguntzatik eta hazkunde pertsonaletik kirol praktika sustatzeko. Emakume taldeak entrenatzeaz gain, kirola ongizate fisikoko eta emozionaleko esperientzia izan dadin laguntzen die, osasun mentala, konfiantza eta talde lana indartuz, horiek funtsezko balioak baitira errendimendua eta kirol konpromisoa lortzeko. Bere lana lehiaketatik harago doa: beste emakume batzuk inspiratzen eta ahalduntzen ditu oztopoak gainditu ditzaten, kirolaz gozatu dezaten, hazkunde pertsonalerako tresna den aldetik, eta kirol komunitate askotarikoa eta inklusiboa eraiki dezaten.

